VARHAISKASVATUSPALVELUJEN ASIAKASRAATI

Aika torstai 7.12.2017 klo. 18.00 – 20.00

Paikka Liikuntapäiväkoti Vaahterassa, Haperontie 10, 40640 Jyväskylä

Läsnä

Donnini Serena

~~Hakonen Taru~~

Hokkanen Mari

~~Honkonen Sanna~~

Jokela Laura

Kauppila Karoliina

~~Kohvakka Kaisa~~

~~Koivisto Anne-Mari~~

~~Koivukumpu Heidi~~

~~Kopra Heta~~

~~Lahtinen Henriikka~~

Lapinlampi Elina

~~Linnansaari-Rajalin Terhi~~

~~Malinen Heidi~~

Malinen Maarit

Markkula Jonna

~~Nokkala Terhi~~

Pelkonen Mari

Punta Reetta

Robinson-Moncada Sara

~~Salminen Jonna~~

~~Saukko-Rauta Linda~~

~~Sellman Tiina~~

~~Tornberg Venla~~

~~Turunen Nina~~

~~Viitanen Tarja~~

 Arnberg Heli, siht.

 Pajunen Tuija, pj.

 Luukkainen Heidi, aluejohtaja

 Puttonen Anna, päiväkodinjoht.

1. **Liikuntapäiväkoti Vaahteran esittely / päiväkodinjohtaja Anna Puttonen ja aluejohtaja Heidi Luukkainen**

Jyvässeudulla toimii kahdeksan Norlandia - päiväkotia. Aikaisemmin kyseiset päiväkodit kuuluivat Suomen Tenava - päiväkotien ketjuun. Norlandia – päiväkotien omistuspohja on Norjassa. Yrityksellä on yli 400 päiväkotia Suomessa, Ruotsissa, Norjassa ja Alankomaissa. Päiväkotien lisäksi yritykseen kuuluu hoitokoti- ja potilashotellitoimintaa.

Norlandia - päiväkodeilla on vahva laadun, pätevyyden ja hyvän operatiivisen toiminnan arvopohja. Suomen varhaiskasvatusyksiköissä toteutetaan kunkin sijaintikunnan tai kaupungin varhaiskasvatus- ja esiopetussuunnitelmaa.

Arjen toiminta perustuu pienryhmäpedagogiikkaan, omahoitajuuteen ja toiminnan porrastamiseen. Lähiesimiestyöhön panostetaan niin, että joka yksikössä on oma esimies. Joissakin päiväkodeissa on painotusalueena esimerkiksi liikunta ja yli 3-vuotiaiden digitaalinen kielikylpy. Valtakunnallisella tasolla Norlandia - päiväkotien hallinnossa on myös pedagoginen johtaja, jonka alaisuudessa toimii varhaiskasvatuksen asiantuntijat. Laatua arvioidaan mm. kaupungin sekä Norlandia-päiväkotien omien asiakaskyselyjen kautta.

Heidi Luukkainen kuvasi valvonnan ja ohjauksen kokemuksia yksityisen palveluntuottajan näkökulmasta. Ohjaus ja valvonta ovat jatkuvaa vuoropuhelua palveluntuottajien sekä yksityisten varhaiskasvatuspalvelujen valvonnasta vastaavien kanssa. Yhteistyö koetaan luontevaksi. Kaupunki on tukena, on helppo olla yhteydessä ja tietoa saa säännöllisesti ja tarvittaessa. Säännölliset palveluntuottajien tapaamiset ja auditointikäynnit ovat ohjaavia ja keskustelevia

Yksityiset ja kunnalliset varhaiskasvatuspalvelut tekevät tiivistä yhteistyötä (yhteiset koulutukset, vasu-työ, lapsivalintapalaverit, muutosvalmistelut). Yhteisenä tavoitteena on tarjota jyväskyläläisille perheille tasavertaista ja laadukasta varhaiskasvatuspalvelua.

Päiväkoti Vaahtera on Keski-Suomen uusin Norlandia – päiväkoti, joka on aloittanut toiminnan 2.1.2017. Alussa lapsia oli vähemmän, joten toiminta käynnistyi pikkuhiljaa. Nyt 75-paikkainen talo alkaa olla täynnä. Tällä hetkellä alle 3-vuotiaiden lasten osuus on suuri. Päiväkodinjohtajan mukaan uuden yksikön käynnistäminen on ollut opettavainen prosessi.

Arki toteutuu pienryhmätoimintana. Henkilökuntaan kuuluu yhdeksän kasvatusvastuullista työntekijää ja päiväkotiapulainen. Päiväkodinjohtaja työskentelee 5 – 6- vuothaiden ryhmässä. Vaahtera on liikuntapainotteinen päiväkoti. Lasta kannustetaan ja rohkaistaan liikkumaan ja kokeilemaan. Tilat on rakennettu niin, että lasten on luontevaa ja turvallista liikkua, sisällä juokseminenkin on aina sallittua. Päiväkodissa on kaksi omaa liikuntatilaa, jotka toimivat myös pinottavien sänkyjen avulla lepotiloina. Liikuntavälineet on aina lasten saatavilla. Toimintaympäristöä ylläpidetään sellaisena, että se kannustaa liikunnalliseen ja aktiiviseen elämäntapaan. Päiväkodissa tehdään liikunnan ohella samoja asioita kuin muissakin päiväkodeissa; järjestetään esiopetusta, lauletaan, leikitään, luetaan jne. Monikulttuurisuus on myös vahvasti mukana päiväkodin arjessa.

1. **Asiakasraadin sähköpostiin saapuneet viestit**

Kiitos kaikille viestien lähettäjille. Asiakasraadin sähköpostiin toivotaan jatkossakin runsaasti asiakasperheiden ajatuksia, palautteita, kannanottoja, kehittämisehdotuksia jne. Sähköposti on yksi tärkeaä väylä kaikkien varhaiskasvatuksen asiakasperheiden osallisuudelle. Jatkossa mietimme vielä, kuinka viestit saadaan jo ennen raadin tapaamista raatilaisten tietoon.

1. *Tervehdys!*

*”En tiedä onko aihe ollut aiemmin esillä tai onko päiväkodeilla/kaupungilla jokin yhteinen linjaus koskien esim. päivähoidon aloitusta. Olen kuitenkin kuulemieni tarinoiden perusteella ymmärtänyt että tapoja on monia ja käytännöt vaihtelevat talosta toiseen. Toki on ymmärrettävää, että taloissa ja tarpeissa on eroja, mutta kun ajatus kai on tarjota yhtäläinen päivähoito paikasta riippumatta niin joitain yhteisiä käytäntöjä voisi varmaan olla.*

*Esimerkkinä päivähoidon aloituksessa jaettava tervetuloviesti tai ilmoitus. Olen kuullut jossain sellaisia jaettavan, me emme sellaista saaneet ja ilmeisesti näitäkin laaditaan talokohtaisesti vapaamuotoisesti ja vielä joka ryhmässä erikseen? Voisiko näiden ryhmäkohtaisten tervehdysten rinnalla olla jokin yhteinen kaavakepohja, josta löytyisi olennaiset asiat (daisynet jne liittyvät asiat, ohjeet, yhteystiedot tms). Tämä tulisi jakoon kaikille paikasta riippumatta (päiväkoti, perhepäivähoito tms), jolloin kaikki saisivat saman tietopaketin alkuun.*

*Toinen mieleen tullut asia päiväkodin alusta oli ainakin itselleni tullut sekaannus. .. päiväkotiarki ei ollut minulle tuttua, joten esimerkiksi sisääntulon yhteydessä voisi olla info-/ilmoitustaulu, josta löytyy minimissään yhteystiedot, ryhmien nimet sekä ryhmien aikuiset kuvineen. Ja sama sapluuna jälleen kaikkiin taloihin.*

*Jossain näin voi olla, omassa ryhmässämme en muista nähneeni. Varsinkin päiväkodit, joissa aikaiset aamut ja myöhemmät iltapäivät, jolloin hoito yhteisvastuullisesti yli ryhmärajojen (vastaanottamassa tai luovuttamassa hoitaja jostain muusta kuin omasta ryhmästä). Alkuun tuntui perin omituiselta noutaa lapset hoitajalta, jota ei ollut koskaan tavannut ja jonka nimeäkään ei tiennyt. Ja tähän liittyen asiakkaan/vanhempien kohtaamista voisi aina terävöittää. Jotkut tervehtivät reippaasti, jotkut olettavat ilmeisesti vanhempien tuntevan koko hlökunnan ennalta. Varsinkin alkuun tuli noudettua lapset pariin kertaan hoitaja tai lastentarhanopettaja X:ltä . Ajan myötä kasvot ovat tulleet tutummaksi ja asia on helpottunut.*

*Samoin olisiko järkeä miettiä jokin yleispätevä käytäntö asioiden viestintään vanhemmille? Tuntuu, että jokainen talo painii samojen asioiden parissa yksinään ja resurssia palaa joka puolella asioihin jotka voisi miettiä kertaalleen kunnolla ja ajaa käytäntönä kaikkiin yksiköihin.*

 *- päivän kuulumiset selkeästi taulukoihin jokaiselle lapselle omaan sarakkeeseen. Olisi kiva että edes jotain olisi kirjattu ylös, lapsi on kuitenkin monesti yhtä kauan hereilläoloajasta hoidossa kuin vanhempien kanssa ja olisi kiva kuulla kuinka tuo aika menee.*

*- jokin yksinkertainen tapa viestiä loppuneista vaipoista, pastilleista, piirustuksista, pyykeistä tms. (Tarra naulakkoon, reppuun, edellä mainittuun kuulumisten sarakkeeseen, jotain)*

*- päivähoidon aloitukseen kaikkiin taloihin sama käytäntö naulakoiden /lokeroiden/henkareiden nimeämiseen. Lapsilistat varmaan olemassa jo ennen ekaa päivää? Kuten sanottu, itse olin sekaisin hoidon alussa eikä asiaa helpottanut nimilappujen liimailut ensimmäisenä aamuna sinne sun tänne.*

*Mutta tässä varmaan jo turhankin pitkää vuodatusta aiheesta. Monta kertaa vaan käynyt mielessä, että täytyykö kaikkien takoa päätä samoihin seiniin, jos osan voisi miettiä yleispätevästi ja jakaa läpi päiväkotikentän ja näin saada myös samansisältöiset käytännöt kaikkiin yksiköihin ja ehkä muutaman minuutin aikaa itse hoitotyöhön lisää (tai taukoon, joka saattaa myös unohtua). Ehkei tämäkään näin mustavalkoista ole, mutta ajatuksia on hyvä herätellä.*

*Ja vielä... Jotta ei menisi pelkäksi neuvomiseksi ja ideoimiseksi asioissa, joista ei mitään itse ymmärrä - moni asia tehdään Jyväskylän päivähoidossa myös erinomaisen hyvin ja ammattitaidolla. Myös omat lapseni ovat innostuneita hoidosta ja hoitajista.*

*Tapaamani henkilökunta on ollut pääasiassa ystävällistä, ammattitaitoista ja ainakin ulospäin antanut motivoituneen vaikutelman. Jokainen varhaiskasvatuksen kentällä tekee arvokasta työtä lehtien lööpeistä huolimatta ja siitä voi välittää kiitosta kaikille. Jyväskylä on vetovoimainen kaupunki ja täältä on noussut merkittäviä henkilöitä useammalta alalta valtakunnallisesti esille - ja se pohjatyö tehdään sekä kotona että varhaiskasvatuksen yksiköissä.*

*Toivoa sopii, että myös päättäjät pitävät tämän terävänä mielessään eivätkä ainakaan enää aja resursseja tiukemmalle näistä palveluist*a.”

Viesti käytiin läpi raadin tapaamisessa, mutta perusteelliseen käsittelyyn ei ollut mahdollisuutta. Raatilaisten mielestä palaute ja kehittämisehdotukset olivat hyviä, hyödyllisiä ja aina ajankohtaisia. Palautteen lähettäjälle on vastattu, että asia otetaan raadin käsittelyyn myöhemmin niin, että siihen on riittävästi aikaa. Vastaavaa aihetoivetta on esitetty aiemminkin. Asiakasraadissa toivotaan keskusteltavan siitä, minkätyyppiset käytännöt ja toimintatavat ovat päiväkodeissa yhteneväisiä ja vastaavasti missä asioissa voi olla yksikkökohtaisia eroja (esim. vanhempainiltakäytännöt, valokuvauskäytännöt). Raatilaiset totesivat, että usein on puhuttu, että perheet toivovat hyvän alun lisäksi alkuinfon / muistilistan, johon on kirjattu, mitä kaikkea pitää tietää, mitä varusteita tullaan tarvitsemaan.

Jälleen todettiin, että päiväkodit eroavat esim. hyvän alun käytännöissä.

Varhaiskasvatuksen kehittämisryhmässä on ehdotettu, että olisiko joillakin raatilaisilla mahdollisuus tulla mukaan kerran keväällä ja kerran syksyllä varhaiskasvatuksen esimieskokoukseen. Raatilaiset toivoivat, että yhteneväiset käytännöt voisivat olla ensi kevään aikana aiheena sellaisessa työkokouksessa, jossa asiakasraadin edustajat ovat mukana.

Myös palvelujohtajat Tarja Ahlqvist ja Hannamaija Väkiparta ovat luvanneet tulla kevään aikana asiakasraadin joihinkin tapaamisiin.

1. *Hei,*

*”Toivoisin, että 7.12., kun asiakasraadissa on aiheena yksityisen hoidon asiat, voitaisiin keskustella myös yksityisen perhepäivähoidon varahoitojärjestelmän rakenteellisesta kehittämisestä. Tällä hetkellä varahoidon toteuttaminen ontuu ja sen toimivaksi saattaminen ei ole yksin palveluntuottajien vastuulla, vaan vaatii kaupungin tukea.”*

Kerrottiin, että 1.1.2018 käynnistyy perhepäivähoidon pilottikokeilu, jossa haetaan uusia toimintatapoja yksityisen ja kunnallisen perhepäivähoidon kehittämiseksi yhdessä. Varahoito tulee olemaan yksi näistä asioista ja pilottia tullaan esittelemään ja käsittelemään myös asiakasraadissa keväällä tai viimeistään syyskauden alussa.

Raatilainen kertoi esimerkin tilanteesta, jossa hoitosuhde kaatui jo tutustumisvaiheessa, kun hoitaja ilmoitti, että ei voi taata lapselle varahoitopaikkaa.

Jyväskylän palvelusetelin myöntämisen perusteisiin on kirjattu varahoidon järjestämisestä:

Mikäli lapsi tarvitsee varhaiskasvatusta yksityisen varhaiskasvatuspaikan ollessa suljettuna, palveluntuottaja sitoutuu järjestämään varahoidon.

Palveluseteli myönnetään jokaiselle kuukaudelle, jonka lapsi on asiakassuhteessa palvelujentuottajaan. Kaupunki suosittelee, että palveluntuottaja perii asiakasmaksut enintään 11 kuukaudelta vuodessa. Mikäli palveluntuottaja perii asiakasmaksun perustellusta syystä 12 kuukaudelta, tulee huolehtia siitä, että varhaiskasvatusta on saatavana tarvetta vastaavasti ympärivuotisesti.

1. *”Lapseni oli yksityisessä päiväkodissa. Nyt, kun hän on siirtynyt kunnalliselle puolelle, voin vain todeta, että nykyisessä XXXXXX päiväkodissa hoidetaan asiat todella hienosti. Lapsi otetaan huomioon, henkilökunta on pätevää ja osaavaa ja fasiliteetit pihaa myöten loistavat. Lapsi lähtee päiväkotiin mielellään ja viihtyy siellä. Olemme todella iloisia. Kiitos!”*

Palautteessa on mainittu nimeltä kunnallinen päiväkoti, jonne palaute on välitetty.

Raatilaisilla ei ollut kommentoitavaa.

1. *”Onko yksityinen päivähoito rahastusta? Joka yrittää ottaa rahat vanhemmilta kuin kaupungilta.*

*Jos lapset ovat hoidossa määräajan niin miten kuukausi jaksotetaan ettei, päivältä/parilta laskuteta koko kuukauden laskua niin kaupungilta kuin vanhemmilta.*

*Parin päivän hoito ja lasku koko kuulta tekevät hyvän katetuoton yritykselle.”*

Kysymykseen oli vaikea ottaa kantaa, koska ei tiedetä, minkälaisesta tilanteesta on kysymys. Yksityiset päiväkodit noudattavat palvelusetelin perusteita sekä yksityisen varhaiskasvatuksen asiakasmaksuohjeita. Jos hoitosuhde alkaa tai päättyy kesken kuukauden, kaupunki maksaa palveluntuottajalle palvelusetelin todellisten hoitopäivien mukaan.

Raatilaiset pohtivat liittyykö kysymys maksuhyvityskäytäntöön, joka kunnallisessa varhaiskasvatuksessa on laaja. Monelle vanhemmalle on yllätys, että yksityisessä varhaiskasvatuksessa ei ole vastaavia maksuhyvityksiä. Osalla yksityisistä palveluntuottajista on käytössä maksuhyvityksiä esim. heinäkuun ajalta.

Todettiin, että on ymmärrettävää, että esim. pienten yksityisten päiväkotien voi olla vaikea supistaa toimintaa koulujen loma-aikoina. Isommat ketjut keskittävät toimintaa lomakausina.

Tässä yhteydessä kysyttiin, mihin perustuu yksityisten palvelujen kalliimpi hinta?

Heidi Luukkainen kertoi, että hintaa voi korottaa esimerkiksi yksikön painotukset, ympärivuotinen aukiolo, luomuruoka tai jotkut lisäpalvelut.

Raatilainen kertoi, että yksityisistä palveluista voi löytyä sellaisia vaihtoehtoja ja painopistealueita, joita kunnalliset palvelut eivät tarjoa. Asiakkaat toivovat, että nettisivuilta saisi tietoa yksikköjen painotusalueista.

1. *”Isot päiväkoti ryhmät Jyväskylässä. Tästä aiheesta on ollut myös keskisuomalaisen lehdessä juttu, sillä ryhmät ovat jo "melkein laittoman" isoja.*

*Lasten ongelmat pääsevät isoissa ryhmissä valloilleen, hoitajilla ei ole enää aikaa puuttua lasten leikkeihin ja kahnauksiin niin paljon. Eikö olisi järkevää ennaltaehkäistä ongelmat ajoissa keskittyen koulu ja päiväkoti maailmaan?*

Päiväkotien joustavia ryhmärakenteita, ryhmien muodostamisen periaatteita pienryhmätoimintaa esiteltiin raadin ensimmäisessä tapaamisessa lokakuussa.

Raatilaiset keskustelivat paikallislehden lyhyet -palstan kirjoituksista. Kuinka paljon perheillä on oikeasti tietoa varhaiskasvatuksen arjesta ja siitä, mikä on todellisuus. Käsitteet ja nimikkeet, organisaatio voivat olla huoltajille vieraita? Esitettiin kysymyksiä, keitä ovat palvelujohtajat, ketkä ovat päiväkodinjohtajien esimiehiä?

Raatilaisia mietitytti, peitelläänkö asioita vai keskustellaanko avoimesti? Asioista pitäisi pystyä keskustelemaan muutenkin kuin nimettömästi mielipidepalstalla.

1. ”*OPH:n linjauksen mukaan uskonnollisia tilaisuuksia voidaan järjestää varhaiskasvatuksen yhteydessä. Osallistuminen tulisi olla kaikille (myös uskonnollisen yhdyskunnan jäsenille) aidosti vapaaehtoista. On myös järjestettävä korvaavaa toimintaa, joka on luonteeltaan ja tavoitteiltaan mahdollisimman samankaltaista, kuin uskonnollinen toiminta niille, jotka eivät halua osallistua uskonnon harjoittamiseen. Pitäisin hyvänä käytäntöä, jossa hyvissä ajoin ennen tapahtumia tiedotetaan molemmista vaihtoehdoista ja vanhemmat voivat tapauskohtaisesti ilmoittaa kumpaan ohjelmaan lapsi osallistuu. Ohjeita viestintään löytyy mm. kantelupukin sivuilta. xxxxxxxxxxxxxxxx toiminta on ollut tässä suhteessa edistyksellisen hyvää, kiitos siitä. Olemme iloisia, että yhteiset juhlat sopivat kaikille. Pientä viilausta vielä kaipailen :)”*

Raatilaisten mielestä on tärkeää, että perheiden kanssa keskustellaan henkilökohtaisesti. Näin on tehty ja se on koettu miellyttäväksi ja kunnioittavaksi toimintatavaksi. Olennaista on se, kuinka kysytään ja miten kysymys asetetaan.

Esiopetuksessa on siirrytty uskontokasvatuksesta katsomuskasvatukseen. Koska lapset tulevat eri ympäristöistä, korostetaan yhteistyötä vanhempien kanssa. Juhlien tulee olla uskonnollisesti sitoutumattomia. Juhlapyhiin perinteisesti liittyviä virsiä voidaan edelleen laulaa.

1. **Jyväskylän yksityiset varhaiskasvatuspalvelut**

Edellisellä toimintakaudella raadin tapaamisessa oli esitetty kysymys, kuinka yksityistä varhaiskasvatusta valvotaan Jyväskylässä. Todettiin, että yksityisten palveluntuottajien hyväksyminen, ohjaus ja valvonta on laaja aihekokonaisuus, jonka käsittelyyn tulee varata enemmän aikaa. Silloin sovittiin, että aiheelle varataan yksi tapaamiskerta.

Raatilaisia kiinnosti, onko yksityisten perhepäivähoitajien määrä lisääntynyt sen jälkeen, kun kaupunki ei ole palkannut uusia kunnallisia perhepäivähoitajia?

* Yksityisten perhepäivähoitajien määrä on pysynyt melko vakiona. Tällä hetkellä Jyväskylässä on noin 100 yksityistä perhepäivähoitajaa, joiden lapsiryhmissä on 360 lasta.
* Yksityisten perhepäivähoitajien vuosittainen vaihtuvuus on n. 30 hoitajaa.

Kysyttiin myös, onko yksityisellä perhepäivähoitajalle koulutusvaatimuksia?

* Varsinaisia koulutusvaatimuksia ei ole. Tällä hetkellä hoitajista yli puolella on varhaiskasvatuksen, sosiaali- ja terveysalan tai luokanopettajan koulutus. Hoitajaksi ryhtyvä osallistuu n. 25 tunnin yksityisen perhepäivähoitajan perehdytyskokonaisuuteen:
1. Haastattelu / Alkukeskustelu
2. Kotikäynti > kodin turvallisuus ja hyväksyminen perhepäivähoitokodiksi
3. Perehdytystilaisuus
4. Mentorointi toisen perhepäivähoitajan kotona
5. Ensiapukurssi
6. Varhaiskasvatussuunnitelma ja varhaiskasvatuslain tavoitteet, osa I
7. Varhaiskasvatuslain tavoitteet, osa II
8. Varhaiskasvatuslain tavoitteet osa III

Muistion liitteenä diasarja

* + yksityisten palveluntuottajien määrät ja yksityisten tiimi
	+ palveluntuottajien hyväksyntä, asiakkaiden ohjautuvuus
	+ palveluseteli
	+ vasu, esiopetus
	+ valvonta 🡪 valvontasuunnitelma
	+ palveluntuottajien omavalvonta
1. **Keski-Suomen lasten ja perheiden parhaaksi – hanke (KSLAPE) / Senja Hirsjärvi**

Kyseessä on hallituksen kärkihankkeen mukainen valtakunnallinen ja alueellinen lapsi- ja perhepalveluiden muutosohjelma, jonka tavoitteena on luoda lapselle ja nuorelle suotuisa kasvuympäristö sekä tukea perheen hyvinvointia. Muutostyötä tehdään toimintakulttuuria uudistamalla pitkäjänteisesti ja pitkällä aikajanalla.

Palveluilla tarkoitetaan kaikkia perheen arjen palveluita. Parasta palvelua on lapseen, nuoren ja perheen kohtaaminen ja palvelun tarpeen tunnistaminen oikeaan aikaan. Kuntien tulee entistä vahvemmin järjestää arjen hyvinvointia tukevat palvelut.

Keski-Suomessa hankkeeseen on valittu neljä alakokonaisuutta:

* + Perhekeskustoimintamallin kehittäminen ja käyttöönotto
	+ Erityis- ja vaativimman tason palveluiden kehittäminen
	+ Varhaiskasvatus, koulu ja oppilaitos lapsen ja nuoren hyvinvoinnin tukena
	+ Lapsen oikeuksia ja tietoperusteisuutta vahvistava toimintakulttuurin muutos

 Kysymyksiä

* + Mitkä ovat ne kohtaamisen paikat, missä perheet lapset ja nuoret joka tapauksessa ovat, mitä palveluita sieltä saa, mitä voidaan lisätä?
	+ Miten perheiden, lasten ja nuorten ääni tulee kuulluksi?
	+ Miten kuunnellaan?
	+ Miten tunnistetaan tarpeet?
	+ Miten lapset ja vanhemmat voivat kokea osallisuutta?
	+ Miten palvelut järjestetään?
	+ Miten varmistetaan hyvinvointi?

Jyväskylän varhaiskasvatuksen asiakasraati on yksi foorumi, joka lapsi- ja perhepalveluiden muutosohjelman mukaisesti vahvistaa perheiden ja lasten osallisuutta ja yhteisöllisyyttä.

Keskusteltiin siitä, mitä muita vaikuttamisen ja osallisuuden väyliä voisi olla:

* valtakunnallinen ja alueellinen tiedottaminen > mistä löytää tietoa, minkälaisia palveluja, verkostoitumisen mahdollisuuksia on tarjolla
* perheiden ” valmentaminen” muutosvaiheissa esim. kun lapsi aloittaa varhaiskasvatuksessa tai perusopetuksessa
* perhekeskus
* yhteisesti ja yleisesti tietoa siitä, mitä esim. tietynikäisen lapsen kehitysvaiheesta pitäisi tietää, miten lasta voisi tukea
* verkostoituminen samassa vaiheessa olevien perheiden kanssa
* neuvolan hyödyntäminen (esim. vanhempainiltoja neuvolassa)

Asiakasraatilaiset pohtivat, minkälaiset vanhempainillat olisivat hyviä, toimivia,

mikä huoltajia kiinnostaa, mitä vanhempainilloilla tavoitellaan?

* päiväkodissa puhutaan usein kasvatuksellisista asioista, mutta koulussa ei ole vastaavaa mahdollisuutta
* kaikenikäisten lasten ja nuorten huoltajien verkostoitumista pidetään tärkeänä
* tarvitaan kohtaamisen paikkoja, missä voisi vaihtaa kokemuksia
* toiminnallisissa vanhempainilloissa ei yleensä ole mahdollisuutta vaihtaa kokemuksia
* ihmetystä herätti myös se, että vanhempainiltaa ei ole järjestetty ollenkaan, onko sellainen käytäntö yleinen
* voisiko kiertävä erityislastentarhanopettaja käydä päiväkotien ja koulujen vanhempainilloissa kertomassa lapsen kehitysvaiheista
* huoltajilta ehdotuksia vanhempainiltojen teemoiksi

Senja Hirsjärvi kysyi raatilaisilta, olisiko heillä kiinnostusta olla mukana muutosohjelmatyössä. Osa ilmoitti halukkuutensa, mutta osallisuuden jatkosta ei sovittu raadin tapaamisessa.

1. **Muut asiat**

Kevään tapaamiset

* Maanantai 22.1. Puuppolan päiväkoti, esiopetuksen linjaukset
* Tiistai 20.2. Keljonkankaan päiväkoti, alueellinen, lapsen vasun arviointi
* Keskiviikko 21.3. Kotimäen tai Linnan päiväkoti, subjektiivisen varhaiskasvatusoikeuden rajaamisen lapsivaikutusten arviointi
* Torstai 19.4. Kuokkalan päiväkoti, päivystysjärjestelyt
* Tiistai 8.5. Toimintavuoden lopetus, paikka ja aihe tarkentuvat myöhemmin